Flere danske spillere kastede sig ned på isen. Med ansigtet nedad. Andre gemte det i handskerne. Hvad var der lige sket? Det var helt uvirkeligt for dem, at Tyskland havde scoret med sølle et sekund tilbage på haluret. På et splitsekund var den historiske VM-kvartfinale, der ville have været i hus med uafgjort, forduftet. - Jeg kigger op på uret og ser, at der er tre sekunder tilbage. Der er jeg nærmest sikker på, at nu er den hjemme. Så det er rent ud sagt forfærdeligt, siger Amanda Refsgaard om den danske nedtur. Værste ishockeyoplevelse nogensinde Og som om den missede VM-kvartfinale ikke var nok, så betyder 2-3-nederlaget til tyskerne også, at de danske ishockeykvinder rykker ud af A-gruppen efter tre år på øverste niveau. Er det den værste ishockeyoplevelse, du har haft? - Ja, det må jeg sige. Nu kan jeg selv stå og føle, hvordan tyskerne havde det, da vi spillede sidst. Nu er det os selv, der står i det, og det er overhovedet ikke sjovt, siger Josefine Jakobsen til TV 2 SPORT. I kvalifikationen til OL i Beijing i år løb danskerne med den eftertragtede billet, da de formåede at få et point mod Tyskland i holdenes sidste kvalifikationskamp. Denne gang er det så tyskerne, der kan juble, da de med sejren over Danmark bliver i A-gruppen. Også jubel i Ungarn Nu skal I så ned i B-gruppen. Hvordan bliver det? - Det er en del af sporten. Inden kampen vidste vi, at det enten var bryllup eller begravelse efter kampen. Nu står vi til en begravelse nærmest. Men det er sådan, det er, lyder det fra Josefine Jakobsen. Også ungarerne jubler over det danske nederlag. Det betyder nemlig, at de skal spille kvartfinale mod USA. Tjekkiet og Sverige er de øvrige hold, der går videre fra Danmarks gruppe. Tyskerne er færdige i turneringen.
En tysk scoring i sidste sekund sendte de danske ishockeykvinder ud af sportens fineste selskab.